貽葉秀才詩
作者：釋智圓
朝代：宋

paragraphs: 松柏異衆木，歲寒陵嚴霜。
蘭茝異衆草，林深發幽香。
須知君子道，不爲窮困傷。
須知君子言，唯爲仁義彰。
夫君真儒者，言行何優長。
文宗軻兼雄，志嫉墨與楊。
攘袂叱浮僞，百感生剛腸。
峨冠事禮容，羣小畏矜莊。
去年遊霅溪，相逢秋氣涼。
傾蓋既如舊，寄宿林間房。
開懷黜二霸，議道歸三王。
月席屢更僕，風軒時飄霜。
相遇分既洽，相別情彌傷。
今年住孤山，夫君又來杭。
泛舟頻相尋，道舊皆夕陽。
君惟儒家流，才術況汪洋。
終期正禮樂，勿事和塵光。
青雲即奮飛，庶見儒風揚。